**PRACOVNÝ PORIADOK**

**doplnený o novú časť ŠPT**

**Školský podporný tím**

(1) Podľa školského zákona § 28 ods. 14, § 30 ods. 5 a §33 ods. 14 § 95 ods. 9 môžu v materských, základných a stredných školách pôsobiť aj pedagogickí asistenti, školský špeciálny pedagóg, odborní zamestnanci alebo školský podporný tím. Zároveň v súlade s § 94 ods. 4 títo zamestnanci pôsobia v základných a stredných školách, ak vzdelávajú viac ako 20 žiakov so zdravotným znevýhodnením. Novelou zákona 138/2019 od 1.1.2022 sa § 84a) umožňuje vytvárať vo všetkých školách školské podporné tímy pre účely rozvoja inkluzívneho vzdelávania.

(2) Pedagogickí asistenti pôsobiaci v škole napomáhajú a podporujú rozvoj inkluzívneho vzdelávania pod metodickým vedením školského podporného tímu, pomáhajú vytvárať rovnosť príležitostí vo vzdelávaní pre všetky deti, pomáhajú prekonávať deťom rozmanité bariéry vo vzdelávaní v úzkej súčinnosti s pedagogickými zamestnancami v triedach, kde pôsobia.

(3) Po prerokovaní v pedagogickej rade sa ustanovuje školský podporný tím (ďalej len „ŠPT“) zložený zo školského špeciálneho pedagóga a všetkých odborných zamestnancov. Podľa potreby a vzájomnej dohody členov je súčasťou tímu aj kariérny alebo výchovný poradcu či iný pedagogický zamestnanec.

(4) Členovia ŠPT aj pedagogickí asistenti sa z dôvodu trvalej udržateľnosti a podpory inkluzívneho vzdelávania, odborného opodstatnenia týchto profesií pre rozvoj školy ako organizácie považujú za stabilných zamestnancov a v súlade s § 48 ods. 2 najneskôr po dvoch rokoch im prináleží zmluva na neurčito. Týmto ich nemožno považovať za predmet kolektívnej zmluvy a opakovaného uzatvárania pracovného pomeru na dobu určitú podľa § 48 ods. 4 písm. d).

(5) Odborní zamestnanci, školský špeciálny pedagóg aj pedagogickí asistenti môžu rovnako ako ostatní pedagogickí zamestnanci časť svojej práce vykonávať aj z domu, nie však na úkor vykonávania si svojich povinností vo vzťahu k žiakom a zákonným zástupcom. Z domu môžu vykonávať tú časť práce, ktorá nevyžaduje osobné stretnutia so žiakmi, zamestnancami a rodičmi, čiže prípravu a vyhodnocovanie činnosti, vedenie dokumentácie, elektronickú alebo telefonickú komunikáciu a profesijný rozvoj. Zároveň môžu vykonávať časť práce aj terénne mimo pracoviska – návštevou poradenského zariadenia, zúčastňovanie sa na metodickom usmerňovaní v súlade s § 131 ods. 4 školského zákona, sieťovaní a spolupráci s externými subjektami pri plnení svojich úloh, intervencii v rodinnom prostredí alebo sprevádzaní žiaka. V časoch, ktoré vyžadujú konzultácie, pracovné porady, stretnutia (v prípade pedagogického asistenta aj rozvrh) a iné povinnosti, vyžadujúce si účasť, musí byť zamestnanec na pracovisku. Štandardne je zamestnanec na pracovisku 30 hodín/týždenne, v prípade menšieho počtu hodín na pracovisku so súhlasom príslušného vedúceho zamestnanca.

(6) Pedagogickí asistenti, školský špeciálny pedagóg i odborní zamestnanci, rovnako ako pedagogickí zamestnanci, vykonávajú po vzájomnej dohode prácu nadčas a to účasťou na mimoriadnych aktivitách školy – školské akcie nad rámec pracovnej doby, účasť na zápise žiakov mimo pracovnej doby, mimoriadne vykonávanie iných činností po vzájomnej dohode nad rámec svojej pracovnej náplne a ďalšie po vzájomnej dohode.

(7) Pedagogický asistent má rozvrhnutý pracovný čas svojim rozvrhom. Ten sa po usmerňovaní ŠPT a v súčinnosti so samotným zamestnancom môže aj meniť tak, aby si však v týždni splnil svoj základný úväzok. Zastupovanie pedagogickej činnosti pedagogickými asistentami alebo členmi ŠPT vo výnimočných prípadoch sa považuje za prácu nadčas v súlade s § 7 ods. 4 zákona 138/2019.

(9) Odborným zamestnancom a školskému špeciálnemu pedagógovi sa úväzok nestanovuje. Vykonávanie a rozvrhnutie ich činnosti sa riadi dohodou v ŠPT so schválením príslušného vedúceho zamestnanca. Členovia tímu vykonávajú činnosti v súlade s § 21 až 28 zákona 138/2019, ďalej § 84a) školského zákona, v súlade s výkonovými, obsahovými a procesnými štandardami, usmerneniami zariadenia poradenstva a prevencie a Výskumného ústavu detskej psychológie a patopsychológie.

(10) Členovia školského podporného tímu a pedagogickí asistenti pri svojej činnosti potrebujú byť neustále informovaní o najnovších vedeckých poznatkoch vo svojich rýchlo sa meniacich profesiách. Na tento účel môžu po dohode s vedúcim zamestnancom absolvovať aj vzdelávania nad rámec 5 dní v roku s poskytnutím pracovného voľna s náhradou mzdy. Vzhľadom k aktuálnym a akútnym otázkam a témam z praxe je možné uvoľnenie na vzdelávanie aj mimo určeného programu v pláne profesijného rozvoja, napr. aj po návrhu vzdelávania zo strany zariadenia poradenstva a prevencia. Metodické usmerňovanie vrátane fyzickej účasti na ňom zo strany zariadenia poradenstva a prevencie sa nepovažuje za vzdelávanie a je súčasťou pracovnej činnosti ŠPT.

(11) Odmeňovanie pedagogických asistentov a členov školského podporného tímu sa riadi tými istými pravidlami ako u ostatných pedagogických zamestnancov, na základe kritérií stanovených v pracovnom poriadku a každoročných hodnotiacich pohovorov. Odmeňovanie pedagogických asistentov sa koordinuje s návrhmi ŠPT. Pri odmeňovaní nesmú byť členovia ŠPT ani pedagogickí asistenti znevýhodňovaní v závislosti od toho, či sú financovaní z projektu alebo priamo z rozpočtu školy. Výška odmien sa odvíja okrem iného aj od výšky finančných prostriedkov, ktoré škola získava na žiakov so ŠVVP.

(12) Vedenie ďalšej dokumentácie ŠPT alebo asistentov schvália členovia ŠPT po dohode s vedúcim zamestnancom na svojom zasadnutí.

(13) Členovia ŠPT majú prístup k elektronickej žiackej knižke všetkých žiakov školy pre účely možnosti priebežného sledovania rozvoju a včasnému zachytávaniu rizík.

(14) Členovia školského podporného tímu vzhľadom k špecifikám svojej práce nevykonávajú dozor nad žiakmi počas prestávok a pri akciách, pokiaľ to nevyžadujú mimoriadne okolnosti, takže nie je možné zabezpečiť takýto dozor inými zamestnancami.

(15) V pracovno-právnych vzťahoch najmä v súvislosti s kontrolou plnenia odbornej činnosti členov ŠPT postupuje zamestnávateľ v súčinnosti so zariadením poradenstva a prevencie, ktoré ich metodicky usmerňuje.